El 28 de març passat la Universitat de Lleida (UdL) va acollir l'acte Matchmaking event in Agrofood amb l'objectiu de posar en contacte empreses del sector agroalimentari i grups de recerca de les universitats procedents de les regions participants en el projecte ACCESS, finançat pel programa de cooperació transfronterera entre Espanya, França i Andorra (Interreg V-POCTEFA): Aragó, La Rioja, Catalunya, Navarra, Aquitania i Occitania Pirineus Mediterrània.
El Departament d'Acció Exterior, Relacions Institucionals i Transparència va intervenir en aquesta jornada per a fer repàs de les diferents oportunitats de finançament europeu disponibles en l'àmbit de la indústria agroalimentària, especialment des del punt de vista de la R+D+I, sigui quina sigui l'administració pública de la que provenen les diferents convocatòries (la Generalitat de Catalunya, l'Administració general de l'Estat espanyol i la Comissió Europea i les seves agències executives).
Pel que fa als fons europeus gestionats des de l'Administració de la Generalitat de Catalunya es van destacar les 2 comunitats RIS3Cat acreditades per ACCIÓ en l'àmbit de les indústries de l'alimentació i que reben finançament del Programa Operatiu FEDER Catalunya 2014-2020.
Aquestes comunitats estan coordinades per la UdL i l'IRTA, respectivament.
També es va fer un repàs a les convocatòries finançades per aquest mateix fons FEDER i gestionades per la Secretaria d'Universitats i Recerca per dur a terme inversions en infraestructures de recerca i innovació, transferència, valoració de coneixement i cooperació entre universitats i centres públics de recerca i empreses.
Convé subratllar dues línies de finançament que resten obertes en aquest moment: 1) la que té per objecte finançar projectes singulars institucionals d'infraestructures de R+D i 2) la que finança projectes cooperatius d'adquisició d'equipaments i plataformes científiques.
Durant la jornada també es va fer esment a les convocatòries en matèria d'R+D+I gestionades per l'Administració general de l'Estat i els organismes intermedis amb càrrec al PO Plurirregional de España 2014-2020 del FEDER.
Continuant encara amb les possibilitats de finançament que ofereix el FEDER es van abordar les diferents oportunitats existents en el marc de la cooperació territorial europea (Interreg V), en concret en els programes oberts a la participació catalana i que compten amb convocatòries obertes fins al moment: POCTEFA i ENI CBC MED (projectes estratègics).
Des del punt de vista dels fons competitius, el major fons de finançament europeu per a projectes d'R+D+I en matèria de seguretat alimentària, agricultura i silvicultura sostenibles, recerca sobre aigües marines, marítimes i continentals i bioeconomia és el programa Horizon 2020.
Si bé actualment no hi ha convocatòries obertes, és recomana la lectura del programa de treball específic 2018-2020.
També amb fons provinents d'Horizon 2020 altres iniciatives interessants pel sector agroalimentari que es van destacar durant la jornada foren la Iniciativa PRIMA – si es tracta de projectes a realitzar amb socis de la riba sud de la Mediterrània – i les oportunitats per a les pimes innovadores que ofereix l'SME Instrument.
Per a finalitzar, es va fer esment a altres iniciatives menys conegudes però igualment interessants pel sector agroalimentari com ara el Programa de Promoció de Productes Agrícoles (PPA), entre altres.
Tota aquesta informació està recollida en el document Oportunitats per a la participació catalana en projectes europeus en l'àmbit de l'alimentació, disponible en annex.